Kiirevastaanotto muuttaa keskussairaalan 8. kerroksesta tilaelementtiin

Lappeenrannassa Etelä-Karjalan keskussairaalan A-siiven kahdeksannessa kerroksessa (A8) palvellut kiirevastaanotto muuttaa ja aloittaa toimintansa maanantaina 9.6.2025 uusissa tiloissa keskussairaalan edustan tilaelementissä. Kiirevastaanotto sijoittuu tilaelementin 1. kerrokseen. Kiirevastaanotolle tarvitaan ajanvaraus. Äkillisesti sairastuessa potilaan tulee ensin ottaa yhteys verkossa tai puhelimitse hoidon tarpeen arviointiin, josta hänet ohjataan kiireellisyystarpeen mukaan päivystykseen, kiirevastaanotolle tai hyvinvointiaseman kiireettömälle vastaanotolle.

Sisäänkäynti maanantaina 9.6. käyttöön otettaviin tilaelementin kiirevastaanoton tiloihin tapahtuu keskussairaalan pääsisäänkäynnin luota ulkokautta. Keskussairaalan sisältä pääsee siirtymään tilaelementtiin eli sairaalan T-siipeen myös yhdyskäytävää pitkin.

Sisäänkäynti kiirevastaanotolle tapahtuu Etelä-Karjalan keskussairaalan pääsisäänkäynnin puoleiselta sivulta. Kiirevastaanoton sisäänkäynti sijaitsee kuvassa näkyvässä katoksessa. Kuva on otettu keskussairaalan pääsisäänkäynniltä tilaelementtiin päin katsoen.

Kiirevastaanotolle on varattava aika etukäteen hoidon tarpeen arvioinnista. Kiirevastaanotolle saapuessa tulee tehdä ilmoittautuminen joko uuden kiirevastaanoton aulatilassa olevalla ilmoittautumisautomaatilla tai keskussairaalan pääaulan ilmoittautumisautomaateilla.

Kiirevastaanoton tiimivastaava Kaisa Keskisaari on tyytyväinen uusiin tiloihin:
– Kiirevastaanoton tarpeisiin suunnitellut tilat ovat hyvin toimivat. Kaikki tutkimushuoneet ovat tarpeeksi isoja, ja niitä on riittävästi. Potilaille on aiempaa paremmat odotustilat, ja maantasolla olevat tilat ovat esteettömät ja helpommin saavutettavat.
– Ensimmäiset potilaiden aikavaraukset ovat maanantaille 9.6. klo 10. Odotamme toiminnan käynnistymistä suurella innolla, iloitsee Kaisa Keskisaari.

Muuton aikana kiirevastaanoton aikoja on saatavilla rajoitetusti 7.–8.6.2025.

Keskussairaalan pääsisäänkäynnin läheisyydessä on muutamia autopaikkoja pysäköintiin ja myös potilaiden saattoliikenteelle on varattu paikkoja. Kiirevastaanotolla asioivien pääasiallinen pysäköinti on pysäköintitalossa.

Kiirevastaanotolta vapautuviin tiloihin A-siiven 8. kerrokseen muuttaa Armilasta palliatiivinen yksikkö.

Tiistaina 3.6.2025 kiirevastaanoton odotusaulasta puuttuivat vielä asiakastuolit.

Yhdyskäytävän puolelta näkymä kiirevastaanoton sisäänkäynnin suuntaan. Vastaanottohuoneet ovat käytävän molemmin puolin.

Yhdyskäytävän puolelta tullessa oikealle jää opastetaulu.

Päivystykseen, kiirevastaanotolle vai aika hyvinvointiasemalle?

Äkillisesti sairastuessa tulee ottaa aina ensin yhteyttä hoidon tarpeen arviointiin – yhteydenottotapoja on monia – tai hätätilanteessa soittaa 112. Hoidon tarpeen arvioinnissa kartoitetaan potilaan tilanne, määritellään hoidon tarve ja miten kiireellisenä potilaan asiaa lähdetään hoitamaan.

Jos potilaan vaiva ei ole henkeä uhkaava tai ei vaadi päivystysluonteista hoitoa, ohjataan hänet kiirevastaanotolle, jolta saa apua 1–3 päivän kuluessa tai hänelle varataan aika hyvinvointiasemalle. Kiirevastaanottoja pitävät sairaanhoitajat ja lääkärit. Kiirevastaanotolla potilaan tutkii ensin hoitaja ja konsultoi tarvittaessa lääkäriä tai ohjaa potilaan lääkärin luo. Kiirevastaanotot palvelevat myös iltaisin, viikonloppuisin ja arkipyhinä. Kiirevastaanottoja on Lappeenrannassa Etelä-Karjalan keskussairaalan yhteydessä ja Imatralla Honkaharjussa sekä virka-aikaan muillakin hyvinvointiasemilla.

Hyvinvointiasemat, kiirevastaanotot ja Etelä-Karjalan keskussairaalan yhteispäivystys auttavat sinua, kun sairastut äkillisesti tai sinulle sattuu tapaturma. Arkipäivisin saat kiireellistä hoitoa omalla hyvinvointiasemallasi.

Toimi näin, kun sairastut äkillisesti

Hoidontarpeesi arviointi ja ajanvaraus tehdään joko puhelimitse ja verkossa.

Voit soittaa Päivystysapuun 116 117. Päivystysapu palvelee vuorokauden ympäri 24/7.

Voit käyttää Päivystysavun chat –palvelua, joka palvelee joka päivä klo 8–20. Chattiin pääset verkkosivuiltamme www.ekhva.fi sivun alalaidassa olevasta keltaisesta puhekuplapainikkeesta.

Voit ottaa yhteyttä myös Omaolon oirearvion digikanavan kautta, linkin löydät nettisivuiltamme.

Voit soittaa hyvinvointiasemiemme puhelinpalveluun 05 352 7260 (ma–pe 7–20).

Hoidontarpeen arvioinnin jälkeen sinut ohjataan kiirevastaanotolle, päivystykseen tai saat ajan hyvinvointiasemalle.

Parkkitilaa pysäköintitalossa

Lyhyt- ja pitkäaikaista pysäköintiä varten löytyy runsaasti paikoitustilaa pysäköintitalosta, jonka osoite on Kahilanniementie 4, 53130 Lappeenranta. Ensisijainen ajotie pysäköintitaloon on Kahilanniementien puolelta. Pysäköintitalon 6. kerroksesta johtaa katettu kulkuyhteys sairaalaan. K-siiven päivystykseen pääsee pysäköintitalon 4. kerroksesta. Pysäköintitalossa on hissi. Kaikki paikat pysäköintitalossa ja sen piha-alueilla ovat maksullisia.

Lue lisää pysäköintitalosta tästä.

Lisätietoja:

Kaisa Keskisaari, tiimivastaava, kiirevastaanotto, puh. 040 131 9993, kaisa.keskisaari@ekhva.fi

Anne Saltiola, toimintayksikön esihenkilö, puh. 044 791 5711, anne.saltiola@ekhva.fi

Pekka Korvenoja, Akuutti-tulosyksikön ylilääkäri, p. 040 139 0451, pekka.korvenoja@ekhva.fi